VEROHALLITUS		
	Lausunto	
PL 325		
00052 VERO	10.11.2008	
		
Oikeusministeriö		
Lainvalmisteluosasto	Viite / Diaarinumero	
	1611/346/2008	
	OM 26/41/2007	

Lausunto hallituksen esitysluonnoksesta laeiksi osakeyhtiölain, arvopaperimarkkinalain ja vakuutusyhtiölain muuttamisesta

Oikeusministeriössä on laadittu virkatyönä ja yhteistyössä valtiovarainministeriön rahoitusmarkkinaosaston kanssa luonnos hallituksen esitykseksi laeiksi osakeyhtiölain, arvopaperimarkkinalain ja vakuutusyhtiölain muuttamisesta. Esityksellä pannaan täytäntöön kansallisessa lainsäädännössä Euroopan parlamentin ja neuvoston direktiivi 2007/36/EY osakkeenomistajien eräiden oikeuksien käyttämisestä julkisesti noteeratuissa yhtiöissä. Lisäksi esitysluonnoksessa ehdotetaan tarkennuksia osakeyhtiölain osakeantia koskevaan lukuun.

Hallituksen esitysluonnoksessa ehdotetaan muun muassa, että OYL 5 luvun 19 §:ään lisättäisiin säännös, jossa edellytetään pörssiyhtiön toimittavan yhtiökokouskutsun vähintään kolme viikkoa ennen kokousta. Verotuksen toimittamisen kannalta kokouskutsun lähettämisaika ei saisi olla kovin pitkä. Verotuksen toimittamista edistäisi se, että yhtiökokous voitaisiin joustavasti pitää lyhyen ajan kuluessa tilikauden päättymisestä. Tällöin myös osingonjakotiedot voitaisiin ilmoittaa yhtiön veroilmoituksessa, eikä veroilmoitusta tarvitsisi myöhemmin täydentää niin kuin nykyisin usein tehdään.

Hallituksen esitysluonnoksessa ehdotetaan OYL 9 luvun osakeantia koskevien säännösten tarkentamista. Luvun 7 §:ssä säädettyä osakeantipäätöksen rekisteröintiä ehdotetaan muutettavaksi siten, että päätös olisi rekisteröitävä vain annettaessa uusia osakkeita.  OYL 9 luvun 17 §:ää ehdotetaan tarkennettavaksi siten, että maksutonta osakeantia koskevassa päätöksessä voidaan mainita annettavien osakkeiden lukumäärän sijasta osakkeiden enimmäismäärä, jolloin päätöksen sisältö vastaa tältä osin maksullista osakeantia koskevaa päätöstä. OYL 9 luvun 18 §:ää ehdotetaan muutettavaksi siten, että maksutonta antia ei rekisteröidä, jos kysymys on yhtiön hallussa olevien osakkeiden antamisesta. Säännöstä ehdotetaan muutettavaksi myös siten, että uusia osakkeita annettaessa maksutonta osakeantia koskeva päätös ja uudet osakkeet voitaisiin rekisteröidä erikseen. Vaikka osakeannilla voi olla vaikutusta verotuksessa esimerkiksi luovutusvoiton määrään, osakeyhtiölain muutoksella ei ole vaikutusta verotuksen toimittamiseen, koska velvollisuus ilmoittaa verotusta varten tietoja määräytyy verotusmenettelystä 18 päivänä joulukuuta 1995 annetun lain (1558/1995) perusteella.

Pääjohtaja 	Mirjami Laitinen   

Ylitarkastaja	Kari Aaltonen